### Č. sp.: ŽP 2014/01692-6-MK Bardejov

##  28.03.2014

R o z h o d n u t i e

##  Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti **Bardejovského podniku služieb Bapos, m.p. Bardejov, Štefánikova 786, 085 01 Bardejov**, IČO: 00 619 621, zo dňa 28.02.2014, podľa § 47 ods. 3, § 48 ods. 1 zákona č. 543/2002 Z.z. o ochrane prírody a krajiny v znení neskorších predpisov, v súlade s § 46 zákona č. 71/1967 Zb. o správnom konaní v znení neskorších predpisov, vydáva

## ***s ú h l a s***

žiadateľovi na výrub **3 ks drevín:** druh: **2 ks smrek obyčajný** (Picea abies) s obvodmi kmeňov 130 cm a 38 cm meranými vo výške 130 cm nad zemou a **1 ks tuja západná** (Thuja occidentalis) s obvodom kmeňa 85 cm meraným vo výške 130 cm nad zemou, rastúci na pozemku parcela C KN číslo 1972/1 v kat. území Bardejov, druh pozemku: ostatné plochy **(ul. Sázavského č. 7-12).** Žiadateľ je správcom parcely, na ktorej dreviny požadované na výrub rastú.

# A./

 V súlade s § 82 ods. 12) zákona o ochrane prírody v znení neskorších predpisov, určuje orgán ochrany prírody bližšie podmienky vykonania výrubu, zabezpečujúce ochranu prírody a krajiny:

1) výrub dreviny je žiadateľ povinný uskutočniť v období vegetačného pokoja (od 1. októbra do 31. marca),

2) výrub dreviny žiadateľ uskutoční po nadobudnutí právoplatnosti tohto rozhodnutia, v termíne do 31. marca 2015,

3) žiadateľ zabezpečí, aby pri výrube nedošlo k ohrozeniu zdravia alebo životov ľudí, k poškodeniu majetku fyzických osôb alebo právnických osôb,

4) žiadateľ zabezpečí, aby nedošlo k poškodeniu drevín, ktoré nie sú určené na výrub,

5) žiadateľ odstráni aj pne po výrube vrátane povrchovej časti koreňového systému a plochy upraví identicky s okolím,

6) vyrúbanú drevnú hmotu žiadateľ vhodným spôsobom odstráni a okolitý terén vyčistí od zvyškov po výrube,

7) za prípadné škody na majetku fyzických osôb alebo právnických osôb, spôsobených pri výrube dreviny, zodpovedá žiadateľ podľa osobitných predpisov.

B./

V súlade s § 48 ods. 1 zákona o ochrane prírody v znení neskorších predpisov je žiadateľovi uložené uskutočniť náhradnú výsadbu za týchto podmienok:

1) **vysadiť 4 ks drevín, druh: čerešňa pílkatá** (Prunus serrulata), na pozemok parcela C KN číslo 1972/1 druh pozemku ostatné plochy (**ul. Sázavského č. 7-12**)**,** žiadateľ je správcom uvedenej parcely,

2) vysadené dreviny je potrebné zabezpečiť opornými kolíkmi,

3) výsadbu žiadateľ uskutoční vo vegetačnom období (od 1. apríla do 30. septembra) na vlastné náklady, v termíne do 30. septembra 2015 po vykonaní výrubu,

4) žiadateľ zabezpečí starostlivosť o náhradnú výsadbu po dobu 2 rokov odo dňa jej uskutočnenia; v prípade vyhynutia alebo poškodenia náhradnej výsadby vykoná žiadateľ dosadbu,

**5) žiadateľ doručí na MsÚ Bardejov, odd. ŽP doklad o vykonaní náhradnej výsadby, resp. dosadby.**

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu tento súhlas zmeniť alebo zrušiť.

#  Osobitné predpisy, ako aj ostatné ustanovenia zákona zostávajú vydaním tohto súhlasu nedotknuté.

# O d ô v o d n e n i e

Písomnou žiadosťou zo dňa 28.02.2014 (ev. č. 4 586), požiadal Bardejovský podnik služieb Bapos, m.p. Bardejov, Štefánikova 786, 085 01 Bardejov, IČO: 00 619 621, o vydanie súhlasu na výrub 1 ks dreviny: druh: smrek obyčajný (Picea abies) s obvodom kmeňa 130 cm meraným vo výške 130 cm nad zemou, rastúci na pozemku parcela C KN číslo 1972/1 v kat. území Bardejov, druh pozemku: ostatné plochy (ul. Sázavského č. 7-12). Žiadateľ je správcom parcely, na ktorej dreviny požadované na výrub rastú.

Žiadosť bola podaná na podnet obyvateľov bytového domu na Sázavského ul. č-. 8, ktorí argumentujú najmä zhoršením hygienických podmienok v priľahých bytoch. Predmetná drevina ma pre daný rod a druh typický habitus, rastie v tesnej blízkosti fasády bytového domu.

Mesto Bardejov, podľa § 82 ods. 7 zákona o ochrane prírody v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov v dňoch od 03.03.2014. V lehote do siedmych dní od zverejnenia informácie nebolo doručené Mestu Bardejov písomné ani elektronické potvrdenie záujmu byť účastníkom v začatom správnom konaní.

Orgán ochrany prírody listom č. ŽP 2014/01692-2-MK zo dňa 18.03.2014 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávania spojené s miestnou obhliadkou v predmetnej veci. Ústne pojednávanie sa uskutočnilo 26.03.2014, počas ktorého bolo zistené, že drevina požadovaná na výrub, rastie na uvedenom pozemku parcele CKN číslo 1972/1 tak ako je uvedené v žiadosti. Smrek obyčajný rastie vo vzdialenosti cca 2 metre z južnej strany bytového domu, a tak ako je uvedené v žiadosti drevina má nepriaznivý vplyv na zdravotný stav obyvateľov v dôsledku nadmierneho tienenia – bránenia prenikania svetla a tepla s následkom zníženia hygienických podmienok bývania. Dôvody žiadateľa sú teda opodstatnené. Na konaní bolo poukázané p. Majirošovou, ktorá zastupovala p. Simkovú na druhý smrek obyčajný rastúci na tom istom pozemku, ktorý nemá v obvode ani 40 cm, ale rastie na verejnej zeleni, má zhoršený zdravotný stav, je naklonený o cca 40 stupňov a opiera sa o prvý smrek. Po odstránení prvého smreka hrozí statické zlyhanie predmetnej dreviny a predmetná drevina má takisto nepriaznivý vplyv na zdravotný stav obyvateľov v dôsledku nadmierneho tienenia – bránenia prenikania svetla a tepla s následkom zníženia hygienických podmienok bývania (drevina je vysoká cca 10-12 metrov). Smrek obyčajný s obvodom kmeňa 38 cm  rastie pri vchode č. 9 vo vzdialenosti cca 2 metra od bytového domu z južnej strany, dôvody žiadateľa sú teda opodstatnené. Súčasne na tvare miesta bolo vyslovené zástupcom správcu bytového domu OSBD upozornenie na tuju západnú rastúcu na tom istom pozemku, ktorá má zhoršený zdravotný stav – poškodenie kmeňa dreviny. Tuja západná  rastie pri vchode č. 11 vo vzdialenosti cca 1,5 metra od bytového domu z južnej strany, dôvody žiadateľa sú teda opodstatnené. Jedná sa o dreviny, ktoré boli v minulosti vysadené nekoncepčne, svoje pôvodné funkcie neplnia, rastú v blízkosti bytového domu, bránenia prenikaniu svetla a tepla s následkom zníženia hygienických podmienok bývania. V priebehu miestnej obhliadky orgán ochrany prírody vykonal meranie obvodov kmeňov drevín, zistil ich zdravotný stav a zhotovil fotodokumentáciu drevín požadovaných na výrub. Z priebehu ústneho pojednávania a miestnej obhliadky bol vyhotovený zápis a prezenčná listina. Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu 3 ks drevín určených na výrub, ktorá je 1 049,97 €. Výpočet je prílohou zápisu. Účastníci konania a zúčastnené osoby boli na mieste oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení §33 ods. 2 zákona č. 71/1967 Zb. o správnom konaní v znení neskorších predpisov. Voči ich výrubu nepodal zásadné námietky nikto z prítomných.

Na základe vyššie uvedeného orgán ochrany prírody dospel k záveru, že žiadosť na výrub 3 ks drevín je opodstatnená. Rozhodol preto o povolení výrubu podľa § 47 ods. 3 citovaného zákona. Zároveň žiadateľovi podľa ustanovení § 48 ods. 1 zákona uložil do výšky spoločenskej hodnoty vyrúbanej dreviny náhradnú výsadbu a následnú starostlivosť o vysadené dreviny, ako aj podmienky vykonania činnosti podľa § 82 ods. 12 citovaného zákona.

**P o u č e n i e:**

Proti tomuto rozhodnutiu možno podať odvolanie, podľa § 53 a nasl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

Toto rozhodnutie možno preskúmať súdom až po vyčerpaní riadnych opravných prostriedkov.

 MUDr. Boris Hanuščak

 primátor mesta

Doručuje sa:

* **Bardejovský podnik služieb Bapos, m.p. Bardejov, Štefánikova 786, 085 01 Bardejov**
* **Nataša Simková, Sázavského 9, 085 01 Bardejov**
* **Irena Majirošová, Sázavského 12, 085 01 Bardejov**
* **OSBD, Ťačevská ul. 1660, 085 01 Bardejov**

Na vedomie:

- SIŽP - inšpektorát ochrany prírody, Rumanova 14, 040 01 Košice

- Okresný úrad Bardejov, odbor starostlivosti o životné prostredie, Dlhý rad 16, 085 01 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk